**GUIA PER OMPLIR EL FORMULARI DE PRESENTACIÓ DE PROJECTES I COMPLIR AMB LES BASES DE LA CONVOCATÒRIA DEL FONS**

Convé sistematitzar acuradament les idees no donant informació per suposada i introduint tots els elements que siguin necessaris perquè una persona aliena al projecte el pugui comprendre perfectament.

|  |
| --- |
| **ÍNDEX paginat** |

|  |
| --- |
| **DADES DE LA PERSONA O L'ENTITAT SOL·LICITANT** |

Emplenar segons es demana al formulari.

|  |
| --- |
| **TIPOLOGIA DE PROJECTE** |

**Què entenem per Educació per a la Ciutadania Global (ECG)?**

**L’ECG** és un procés socioeducatiu que promou una ciutadania crítica, responsable, compromesa i activa, personalment i col·lectiva, **amb la transformació de la realitat global i local** per construir un món més just, més equitatiu i més respectuós amb la diversitat i amb el medi ambient, en el qual totes les persones puguem desenvolupar-nos lliurement i satisfactòriament.

**Què entenem per Desenvolupament Sostenible Local?**

Són les iniciatives que tracten de millorar el benestar social incidint en l’entorn i cercant l’equilibri entre l’eficiència econòmica, l’equilibri social i el desenvolupament territorial, a través de la participació i el compromís del conjunt de la societat (administracions, ciutadania, empreses...).

Els projectes o activitats de Desenvolupament Local han de treballar per dur a l’àmbit local els reptes globals de desenvolupament sostenibles que ens marquen l’Agenda 2030 i els ODS i han de representar una veritable oportunitat d’aprenentatge i pràctica per a polítiques o accions més obertes i participatives, processos de reflexió i de debat que activin o enforteixin els mecanismes de governança local.

|  |
| --- |
| **EXPERIÈNCIA I ARRELAMENT DE L’ENTITAT** |

En aquest apartat es demana que es llistin les activitats, projectes o programes que la persona o entitat ha desenvolupat a Menorca en els darrers dos anys. Hauran de ser activitats de caire social, és a dir, que no siguin activitats comercials, lúdiques o de recaptació de fons. La finalitat de l’activitat ha de tenir un objectiu de canvi social, sensibilització, formació, etc.

|  |
| --- |
| **PRESENTACIÓ I RESUM DEL PROJECTE** |

**Breu descripció del projecte**

Indicau de forma clara, esquemàtica i sintètica (mitja plana) el que pretén el projecte. Enunciau els objectius, les activitats proposades per assolir-los i el mètode o metodologia que cal seguir, tot ressaltant-ne els punts i les paraules clau. Amb una sola ullada s’ha de poder identificar el que es vol fer.

Per explicar la metodologia, s’hauria d’explicar com participen els destinataris tipus i nivell de participació, tècniques per afavorir la participació, etc.

**Població a la qual va destinat o dirigit**

Dels diferents tipus d'agents, cal determinar-ne les característiques qualitatives específiques i variables, analitzant els destinataris en aspectes com nombre, edat, sexe, nivell cultural, econòmic, etc.

El nombre pot ser aproximat.

|  |
| --- |
| **ALINEACIÓ AMB EL PLA ESTRATÈGIC DEL FONS MENORQUÍ** |

**L1 Moviment de persones**

Suport de projectes que impulsin aliances i respostes que afavoreixen la migració i la mobilitat ordenada, regular, segura i responsable de les persones. Suport a projectes que afavoreixen la cohesió social i la convivència

**L2 Sostenibilitat del planeta**

Suport de projectes que millorin l'educació, la sensibilització i la capacitat humana pel que fa a la mitigació del canvi climàtic, l'adaptació i la reducció dels seus efectes.

**L3 Gènere**

Suport de projectes que integrin la perspectiva de gènere i que contribueixin a posar fi a les formes de discriminació contra les dones i filletes i assegurin la participació plena i efectiva de les dones i la igualtat d'oportunitats en totes les accions.

|  |
| --- |
| **PROJECTE D’EDUCACIÓ PER A LA CIUTADANIA GLOBAL** |

Dimensions a les que fa referència:

* **Sensibilització**. Dona a conèixer aspectes de la realitat mundial per motivar la reflexió crítica.
* **Formació**. Treballa sobre les causes i conseqüències de la pobresa generant espais de reflexió i participació.
* **Investigació i recerca**. Generació de coneixement.
* **Incidència**. Participació activa de la ciutadania que planteja propostes i accions.

Aspectes de l’Educació per a la Ciutadania Global que aborda el projecte presentat:

* **Anàlisi crítica de la realitat:** Totes les metodologies i/o activitats encaminades a afavorir un pensament propi sobre la realitat. La missió d’un bon material o recurs educatiu no ha de ser només la de facilitar i reproduir informació, essent mers transmissors de continguts, sinó la de proveir a la ciutadania d’eines per valora r i poder analitzar la realitat, aportant elements de reflexió, de ponderació, d’anàlisi i de presentació d’altres contextos no tan propers.
* **Relació local-global**: El món ha deixat de ser un conjunt de societats més o menys independents, per convertir-se de ple en un sistema articulat en què tot i tots estem interrelacionats. El planeta és avui la pàtria comú de tots els éssers humans, un hàbitat de persones interdependents, el destí de les quals es vulgui o no, és col•lectiu. Capacitat del projecte de crear ponts entre allò local i allò global.
* **Treball en l’àmbit ètic:** Totes les metodologies i/o activitats encaminades a promoure la implicació en causes que van més enllà d’un/a mateix/a. Tracte digne i respectuós envers els participants. Fomentar valors morals tals com la dignitat, la igualtat, l’honestedat, la generositat, l’agraïment, el respecte, l’amistat, l’amor, la prudència, la solidaritat, la tolerància, el sentit de la responsabilitat, la integritat personal, etc. Potenciar la participació i cooperació en un propòsit comú. Denunciar situacions d’injustícia manifesta, maltractaments o tractes vexatoris o altres accions que incompleixin els principis ètics universals.
* **Treballa l’enfortiment de capacitats de titulars de drets, obligacions i responsabilitats:** L’apoderament de titulars de drets és essencial per prendre decisions i participar activament en la gestió de les seves vides i la resolució de conflictes. L’apoderament s’entén com el procés gradual d’increment de poder de titulars de drets per configurar i prendre decisions sobre les qüestions que els afecta. L’apoderament comença amb el coneixement crític del contingut dels drets, els rols diferenciats i responsabilitats que cada persona té en el seu exercici, amb especial atenció als col·lectius exclosos.
* **Promou la participació de la ciutadania en la generació de propostes de millora o en l’abordatge del contingut del projecte.** La participació es considera un dret i una exigència democràtica que ha de generar coneixement col·lectiu i anàlisi conjunt per a la presa de decisions compartida, horitzontal i transformadora. Cal valorar els obstacles i barreres a la plena participació de les dones i altres col·lectius tradicionalment exclosos.
* **Recerca d’un impacte en la realitat:** Totes les metodologies i/o activitats encaminades a promoure una acció de transformació en la realitat local i/o global. El projecte que es presenta intenta canviar la realitat per aconseguir millorar un aspecte concret local. Ha d’anar encaminat a assolir algun dels 17 ODS de l’Agenda 2030.

|  |
| --- |
| **DESENVOLUPAMENT LOCAL** |

**Posa al centre les necessitats de la població i la millora de la seva qualitat de vida i cerca la transformació de la realitat de Menorca.**

Totes les metodologies i/o activitats encaminades a afavorir la transformació de la realitat a Menorca. El primer coneixement necessari és la comprensió de la necessitat de planificar. Conjunt de principis d’acció referits a unes circumstàncies determinades en les quals es vol intervenir.

**Fomenta la participació social i comunitària.**

Totes les metodologies i/o activitats encaminades a afavorir l’acció comunitària per potenciar una societat inclusiva, conscient de les amenaces i oportunitats. Es poden formular noves respostes davant les necessitats socials, mitjançant la coresponsabilització. Fa referència a la participació i les aportacions de la població beneficiària del projecte. Es tracta del repte d’incloure els actors socials d’un territori en el projecte.

**Treballa per dur a l’àmbit local els reptes globals de desenvolupament sostenible que ens marquen l’Agenda 2030 i els ODS.**

Totes les metodologies i/o activitats encaminades a assolir l’Agenda 2030 i desenvolupar l’acció dels ODS en el territori. Els ODS es plantegen com uns objectius orientats a l’acció, concisos, fàcils de comunicar, limitats en nombre i universalment aplicables a tots els països. Cal aterrar els objectius en propostes concretes adaptades a cada context, perquè és a escala local on cristal·litzen les

conseqüències de les dinàmiques globals en termes de desigualtat,

cohesió social, contaminació ambiental, violència, etc.

**Combat les situacions d’exclusió i discriminació per procedència o diferències culturals.**

Totes les metodologies i/o activitats amb un col·lectiu o individu amb la finalitat de millorar la seva situació de desigualtat. Cal fer un esforç per comprendre les situacions que generen la discriminació. La globalització ha possibilitat la mobilitat massiva dels ciutadans i ha apropat fronteres i mercats. Paradoxalment, però, la interrelació de cultures en un món globalitzat produeix riquesa cultural, però també provoca discriminació i exclusió.

**Promou iniciatives de col·laboracions horitzontals i la cooperació amb agents del territori i afavoreix el desenvolupament local, la innovació, la cohesió social, etc.**

La complexitat dels problemes socials actuals requereix la col·laboració dels agents socials, perquè aïlladament cada un d’aquests agents –administracions, sindicats, partits, empreses, entitats socials, etc.– no tenen la solució. Les problemàtiques que afecten un ampli territori o estrat de la població no es poden resoldre des d’una sola entitat, per més “potent” que sigui. Es necessita la suma d’iniciatives i recursos. Diferents tipus de col·laboració entre les entitats que interactuen en el món associatiu.

Les col·laboracions poden ser:

* Puntuals: acords per coordinar accions d’emergència, dinamitzar mobilitzacions, pressionar perquè es facin canvis legislatius, etc.
* Aliances per temes sectorials amb la constitució de fronts amplis: per exemple, campanya per al control de la venda d’armes.
* Creació d’entitats de coordinació on se cerca un comú denominador tot respectant la idiosincràsia de les organitzacions.

Horitzontalitat: Les relacions són horitzontals, entre iguals. No hi ha una jerarquització estricta, però això no vol dir que les tasques i funcions no estiguin ben definides.

Interrelació: El treball de tots es veu com a necessari i vital per arribar als objectius comuns.

|  |
| --- |
| **CONTEXT I JUSTIFICACIÓ** |

**Situació existent que motiva el projecte**

Expressa les raons fonamentals que motiven i argumenten el projecte. La justificació ha de permetre al lector comprovar que el projecte està suficientment fonamentat, que es coneix la situació d'on parteix i que s'ha fet un diagnòstic.

La justificació hauria d'incloure els apartats següents:

* Presentació de la realitat.
* Anàlisi de les causes i les conseqüències que provoca el no compliment de la necessitat.
* Enumeració de les raons per les quals l'actuació es considera necessària i nivells de prioritats.
* A quina necessitat/mancança es pretén donar resposta amb aquest projecte?
* Què passaria si no es fes el projecte?
* A quin sector de gent va dirigit? Quines característiques té?

|  |
| --- |
| **OBJECTIUS, PLA D’EXECUCIÓ I RESULTATS ESPERATS** |

A continuació donam alguns consells per elaborar correctament els objectius: s’han de formular de manera clara i estructurada, s’han de fonamentar en la realitat i no en la utopia, han d’estar coordinats entre ells, ser compatibles i no oposats, han de cercar un canvi de la realitat i sempre plantejar una millora, han de ser coherents amb el context del qual sorgeixen i proporcionats amb els recursos disponibles, han de ser mesurables i avaluables mitjançant uns indicadors prefixats.

**Objectiu general (o global)**

Els objectius generals són els propòsits més amplis i generals que engloben els objectius propis i més específics del projecte. L’objectiu global ha de fer referència a la temàtica tractada, al missatge que es vol transmetre. Per exemple:

OG (objectiu general) *Oferir a l’alumnat i professorat de secundària eines didàctiques per reflexionar sobre la importància de la sobirania alimentària*

**Objectius específics**

Els objectius específics són una concreció dels generals en el temps i l’espai. Són les finalitats concretes que el projecte, amb els seus recursos i activitats, vol aconseguir en un període de temps determinat. L’objectiu específic defineix actors estratègics a través dels quals les organitzacions implicades aposten per assolir l’objectiu general. Ex.:

OE1 (objectiu específic 1). *Oferir formació i assessorament al professorat de secundària sobre com treballar la sobirania alimentària a les aules*

OE2. *Edició d’una guia didàctica per treballar la sobirania alimentària a l’educació secundària.*

**Activitats previstes**

Les activitats a desenvolupar són les accions que s’han de realitzar/executar per tal d’arribar als resultats esperats i, per tant, contribuir a la consecució de l’objectiu específic. Són el conjunt de tasques realitzades per l’equip del projecte que són necessàries per assolir els resultats amb els recursos humans, materials i econòmics disponibles i en el període de temps previst. Així idò, cada activitat s’ha de poder relacionar amb un objectiu específic i amb un resultat esperat.

Ex.:

|  |  |  |
| --- | --- | --- |
| Objectiu específic | Activitats previstes | Resultats esperats |
| *Oferir formació i assessorament al professorat de secundària sobre com treballar la sobirania alimentària a les aules* | *Organitzar un curs formatiu per a professorat de secundària sobre com treballar la sobirania alimentària a les aules*  | *15 professors/es de secundària han estat formats sobre com treballar la sobirania alimentària a l’aula* |

Una errada molt freqüent a l'hora de formular projectes consisteix a reduir la planificació a un cúmul d'activitats oblidant especificar el resultat que es vol obtenir amb la seva realització. Una altra errada també freqüent és confondre activitat amb resultat. L'activitat la realitza l'equip del projecte, el resultat és quelcom exterior a ell: un bé material al servei del col·lectiu de beneficiaris del projecte o un canvi produït en aquest col·lectiu.

Les activitats s'expressen en termes d'accions a emprendre (*formar*, *realitzar*, *assessorar*, *elaborar*, etc.) i no en termes de resultats assolits (*dones capacitades*, *joves informats*, *ocupadors sensibilitzats*, *centre de salut creat*, etc.). Per això, és convenient expressar-les en infinitiu (*dissenyar els cursos de formació*, *capacitar el col·lectiu de pares en competències familiars*, etc.).

**Resultats esperats, indicadors del grau de consecució i fonts de verificació**

Els **resultats esperats** són els béns o serveis obtinguts com a conseqüència de les activitats programades realitzades per assolir els objectius específics. Els resultats contribueixen a aconseguir l'objectiu específic. Aquests s'han de poder quantificar, la qual cosa permetrà un millor seguiment de l'acció. Els resultats esperats han d'expressar-se en forma de canvis que es produiran o que s'esperen.

Els **indicadors** són mesures per verificar en quin grau s'assoleixen els resultats esperats. Aquests han de ser precisos i objectivament verificables i, si és possible, quantificables. Després s’utilitzaran per fer el seguiment i avaluació del projecte.

Les **fonts de verificació** són documents, informes, enquestes i altres fonts on podem trobar la informació sobre els indicadors que s'utilitzaran per veure el grau de consecució dels objectius específics i els resultats del projecte.

|  |  |  |
| --- | --- | --- |
| Resultat esperat | Indicadors | Fonts de verificació |
| *15 professors/es de secundària han estat formats sobre com treballar la sobirania alimentària a l’aula* | Nombre de persones que assisteixen a un 80 % de les sessions del taller formatiu | Llista d’assistència del taller formatiu |

|  |
| --- |
| **PLA D'EXECUCIÓ** |

**Cronograma de les activitats previstes**

Indicau, a través d'un quadre de doble entrada, el moment en què les activitats es duran a terme i la durada d'aquestes, que es representa de forma gràfica mitjançant una barra dins un quadre. Les activitats s'han de descriure de forma breu i amb un verb d'acció. Amb aquest quadre ha de quedar clar la data prevista d'inici, el mes i any previst, així com la data prevista de finalització.

El cronograma suposarà un instrument més de gestió, seguiment i avaluació del projecte. En processos poc complexos permet veure ràpidament el conjunt d'accions que s'han de desenvolupar.

|  |
| --- |
| **RECURSOS NECESSARIS I PRESSUPOST** |

Recurs és tot el que és necessari per poder desenvolupar correctament un projecte, són els mitjans que es necessiten per executar les activitats previstes en el projecte (dins els terminis, amb els nivells de qualitat, amb eficàcia, etc.). Per poder elaborar un pressupost és necessari abans descriure tots els recursos que s'utilitzaran en el projecte, tant humans com materials.

**Recursos humans**

Fa referència a tot el personal (contractat o no) que intervindrà en el projecte. Indicau de manera esquemàtica per a cada un d'ells la professió/capacitació i l'estatus (contractats, voluntaris, etc.), així com, sobretot, la seva dedicació al projecte (tasques, responsabilitat i hores).

**Recursos materials**

Descriviu i quantificau els recursos materials, si és possible, segons les activitats previstes establint el cost unitari de cada un.

**Pressupost**

Detallau el pressupost desglossat per partides i cofinançadors. L'elaboració d'un pressupost és una tasca precisa, en què una omissió o mala planificació pressupostària pot posar en perill l'execució del projecte, tot i que no deixa de ser una previsió racionalitzada.

El pressupost hauria de poder ser interpretat en termes d’objectius/recursos/resultats.

Sobre els recursos, cal diferenciar entre els que es poden descriure (plantilla, recursos materials, aspectes logístics...) i els que no es poden descriure quantitativament (adaptació institucional, formació i motivació del personal, divulgació, captació d'usuaris, imatge externa...). Normalment, el segon tipus de recursos, els que no es poden descriure, no tenen expressió monetària, però si es poden valorar econòmicament, llavors sí que s'han de considerar en el pressupost.

Diferenciau entre el cost específic (cost directe a fer en el projecte) i el cost assignat o indirecte. El conjunt dels dos tipus de cost constitueixen els costos reals del projecte.

El pressupost s’ha d’expressar en euros.

**COSTOS DIRECTES:** Totes les despeses necessàries i imprescindibles per a l'execució del projecte

* Equips i subministraments: costos de la compra i/o lloguer dels equips necessaris (maquinària, mobiliari, informàtics, sanitaris, etc.) per a l'execució del projecte, així com del seu transport (en el cas que sigui necessari) fins al lloc on es desenvoluparà l'acció.
* Personal contractat: s’hi ha d’incloure únicament el personal que forma part del pla operatiu i sense el qual el projecte no es podria executar. No es podrà incloure en aquesta partida el personal que es desplaça sobre el terreny per fer el seguiment i/o coordinació indirecta del projecte (aquesta part s'imputarà en l'apartat de despeses administratives).
* Viatges i estades: s’hi han d’incloure els costos per viatges, transports, dietes, allotjaments necessaris directament relacionats amb l'execució del projecte.
* Promoció i divulgació: són les despeses necessàries per donar a conèixer les activitats que inclou el projecte.
* Funcionament: totes les despeses directament necessàries per a la marxa del projecte. En aquest apartat s’ha d’incloure el manteniment dels equipaments (ex. cotxes, benzina, viàtics a capacitacions...).
* Imprevistos: en el cas d'incloure aquest apartat, posteriorment se n'haurà d'explicar la destinació i justificar-lo.
* Altres: totes les despeses que no s'incloguin en els apartats anteriors.

**COSTOS INDIRECTES:** Són les despeses que es desprenen de la formulació, seguiment, avaluació i altres no directament relacionades amb l'execució de l'acció.

* Despeses administratives: representa tot el material fungible, lloguer d'oficina, telèfon, llum, etc.

|  |
| --- |
| **VIABILITAT DEL PROJECTE** |

**Capacitat institucional i de gestió**

Analitzau la garantia d'execució del projecte per part de l'entitat sol·licitant i el soci local executor. Valorau la capacitat administrativa, organitzativa i tècnica perquè el projecte es dugui a terme.

**Viabilitat econòmica i financera**

Demostrau que el projecte és econòmicament viable.

|  |
| --- |
| **SEGUIMENT I AVALUACIÓ** |

**Mecanismes de seguiment**

El seguiment del projecte és el conjunt d'actuacions que s'han de realitzar durant l'execució del projecte per garantir els processos i resultats esperats i que ens serviran per a l’avaluació. Establiu com es recollirà la informació, cada quan, quins indicadors s'utilitzaran i qui farà aquest treball. Per a aquesta tasca ens seran útils els indicadors i fons de verificació anteriorment establerts.

**Mecanismes d'avaluació**

L'avaluació sempre suposa valorar, és a dir, emetre judicis d'adequació o no adequació en relació amb una determinada activitat o conjunt d'activitats que ens permetran saber alguna cosa sobre l'efectivitat i utilitat del projecte. L'avaluació ens ha de donar informació sobre el grau de consecució dels resultats del projecte, sobre l'evolució i sobre desenvolupament del projecte per tal d'introduir correccions abans de la finalització d'aquest. Cal establir com es farà aquesta avaluació, cada quan, qui la farà, si els beneficiaris hi participaran.

**PLA DE COMUNICACIÓ**

El pla de comunicació és el document que recull i defineix les estratègies i accions per comunicar adequadament sobre el nostre projecte. Entre d’altres, ha de recollir:

* + **Què comunicarem?** Quin missatge volem fer arribar?
	+ **A qui ho comunicarem?** Públic en general, col·lectius específics, franges d’edat...
	+ **Com ho comunicarem?**: xarxes socials, mitjans de comunicació, publicacions digitals, publicitat, xerrades…
	+ **Quan ho comunicarem?** Data de l’acció

*Exemple:*

|  |  |  |  |  |
| --- | --- | --- | --- | --- |
| **ACCIÓ COMUNICATIVA** | **QUÈ COMUNICAREM?** | **A QUI HO COMUNICAREM?** | **COM HO COMUNICAREM?** | **QUAN HO COMUNICAREM?** |
| 1. Publicació a Facebook, Twitter,

Instagram | Inici del projecte | Seguidors/es a Facebook, Twitter, Instagram | Imatges i text | 3 de desembre 2020 |
| 1. Publicació a Facebook, Twitter,

Instagram,WhatsApp | Difusió activitats previstes | Seguidors/es a Facebook, Twitter, Instagram,contactes WhatsApp | Cartell i text | Gener-febrer-març 2020 |
| 1. Publicació a Facebook, Twitter,

Instagram | Accions desenvolupades | Seguidors/es a Facebook, Twitter, Instagram | Fotografies i text | Gener-febrer-març |
| 1. Publicació a Facebook, Twitter,

Instagram | Impacte/resultats del projecte | Seguidors/es a Facebook, Twitter, Instagram | Imatges i text | 15 de maig 2020 |
| 1. Programa ràdio
 | Impacte/resultats del projecte | Oients programa ràdio | Entrevista a membre ONGD, participant projecte... | Maig 2020 |
|  |  |  |  |  |